Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την προώθηση των πωλήσεων στην εσωτερική αγορά (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Με το παρόν έγγραφο, η Επιτροπή παρουσιάζει τροποποιημένη πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την προώθηση των πωλήσεων στην εσωτερική αγορά. Η τροποποιημένη πρόταση ενσωματώνει τις τροπολογίες του Ευρωπαϊκού κοινοβουλίου σε πρώτη ανάγνωση οι οποίες είναι αποδεκτές από την Επιτροπή.

1. ΕΙΣΑΓΩΓΗ.

α) Ιστορικό.

Η Επιτροπή ενέκρινε την πρότασή της στις 2 Οκτωβρίου 2001 και τη διαβίβασε επίσημα στο Ευρωπαϊκό Κοινοβούλιο και στο Συμβούλιο στις 5 Οκτωβρίου 2001. Η Οικονομική και Κοινωνική Επιτροπή εξέδωσε τη γνωμοδότησή της στις 8 Μαΐου 2002. Το Ευρωπαϊκό Κοινοβούλιο εξέδωσε ψήφισμα, στα πλαίσια της πρώτης ανάγνωσης, στις 4 Σεπτεμβρίου 2002, και πρότεινε τροπολογίες στην πρόταση της Επιτροπής.

β) Σκοπός του κανονισμού.

Σκοπός του κανονισμού είναι η διασφάλιση της ορθής λειτουργίας της εσωτερικής αγοράς, καταργώντας περιορισμούς στην ελεύθερη παροχή υπηρεσιών μεταξύ των κρατών μελών, διασφαλίζοντας την ελευθερία εγκατάστασης και εξαλείφοντας σημαντικές στρεβλώσεις του ανταγωνισμού μεταξύ των κρατών μελών. Επιπλέον, στόχος είναι να διευκολυνθεί η ελεύθερη κυκλοφορία αγαθών που ευνοούνται από τη χρήση της προώθησης πωλήσεων.

2. ΤΡΟΠΟΛΟΓΙΕΣ ΤΟΥ ΕΚ ΠΟΥ ΕΓΙΝΑΝ ΔΕΚΤΕΣ ΑΠΟ ΤΗΝ ΕΠΙΤΡΟΠΗ

Από τις 57 τροπολογίες που υιοθέτησε το Ευρωπαϊκό Κοινοβούλιο κατά την πρώτη ανάγνωση, η Επιτροπή αποδέχεται τις 40 εξ ολοκλήρου και τις 7 εν μέρει, δηλαδή συνολικά 47.

Τροπολογίες που γίνονται δεκτές εξ ολοκλήρου: 2, 3, 4, 6, 7, 9, 10, 11, 14, 15, 16, 17, 18, 19, 23, 24, 25, 26, 27, 31, 32, 33, 34, 35, 36, 40, 42, 43, 44, 45, 46, 47, 48, 51, 52, 53, 55, 56, 57 και 58.

Τροπολογίες που γίνονται δεκτές εν μέρει: 5, 12, 13, 21, 29, 38 και 39.

Η Επιτροπή αποδέχθηκε εκείνες τις τροπολογίες οι οποίες:

- ενισχύουν το στόχο της πρότασης σχετικά με την εσωτερική αγορά ή τουλάχιστον είναι σύμφωνες με αυτόν.

- συμβάλλουν σε έναν εποικοδομητικό συμβιβασμό όσον αφορά την αντιμετώπιση των πωλήσεων κάτω του κόστους.

- συμβάλλουν σε έναν εποικοδομητικό συμβιβασμό όσον αφορά τα διαφημιστικά παιχνίδια. και

- είναι τροπολογίες τεχνικής φύσης που βελτιώνουν το κείμενο [1].

[1] Επιπλέον, για ορισμένες γλωσσικές εκδόσεις (περιλαμβανομένης της αγγλικής) το Ευρωπαϊκό Κοινοβούλιο ζήτησε να αντικατασταθεί ο όρος «πρόσωπο» από τον όρο «άτομο» σε όλο το κείμενο. Η Επιτροπή συμφωνεί με την πρόταση αυτή.

3. ΤΡΟΠΟΛΟΓΙΕΣ ΤΟΥ ΕΚ ΠΟΥ ΔΕΝ ΕΓΙΝΑΝ ΔΕΚΤΕΣ ΑΠΟ ΤΗΝ ΕΠΙΤΡΟΠΗ

Η Επιτροπή δεν αποδέχθηκε, εν μέρει ή εξ ολοκλήρου, 17 από τις 57 τροπολογίες που πρότεινε το Ευρωπαϊκό Κοινοβούλιο. Οι λόγοι δίνονται παρακάτω, για τις τροπολογίες που δεν έγιναν αποδεκτές (10 τροπολογίες) καθώς και για τις τροπολογίες που εν μέρει έγιναν δεκτές / εν μέρει δεν έγιναν δεκτές (7 τροπολογίες). Όπου είναι δυνατόν, οι τροπολογίες έχουν ομαδοποιηθεί σε ευρείες κατηγορίες:

Τροπολογίες που δεν έγιναν δεκτές (απορρίφθηκαν) εξ ολοκλήρου: 8, 20 ,22 ,28, 30, 37, 41, 49, 50, 54.

Τροπολογίες που δεν έγιναν δεκτές εν μέρει: 5, 12, 13, 21, 29, 38 και 39.

Τροπολογίες που υπονομεύουν το στόχο της πρότασης όσον αφορά την εσωτερική αγορά

(Τροπολογίες 12, 13, 28 και 39 (δεύτερο μέρος))

Το δεύτερο μέρος της τροπολογίας 12 και της τροπολογίας 28 που θα επέτρεπε στα κράτη μέλη να επιβάλουν γενικές απαγορεύσεις για τις προωθήσεις πωλήσεων με βάση κριτήρια που είναι πολύ γενικά και επομένως είναι εύκολο να καλύπτονται. Αυτά υπονομεύουν τη νομική ασφάλεια που προσφέρει η τρέχουσα πρόταση.

Η τροπολογία 13 (α) που θα επέτρεπε στα κράτη μέλη να περιορίζουν τις εισερχόμενες προωθήσεις πωλήσεων για τα ελεύθερα επαγγέλματα για αναιτιολόγητους λόγους.

Η τροπολογία 13 (β) που αποκλείει όλες τις προωθήσεις πωλήσεων για φαρμακευτικά προϊόντα από το πεδίο κάλυψης του κανονισμού θα πρέπει να γίνει δεκτή επειδή η πολιτική της Επιτροπής ήταν πάντοτε να μην αντιμετωπίζει τα φαρμακευτικά προϊόντα ως συνήθη καταναλωτικά προϊόντα.

Η τροπολογία 39 (δεύτερο μέρος) που υπονοεί, σε αντίθεση με το υφιστάμενο «κεκτημένο» ότι οι προωθήσεις πωλήσεων από άλλα κράτη μέλη θα πρέπει αν είναι στη γλώσσα του κράτους μέλους προορισμού.

Τροπολογίες που τροποποιούν τους υφιστάμενους ορισμούς του «κεκτημένου».

(Τροπολογίες 20, 21 (δεύτερο μέρος) και 22)

Οι τροπολογίες αυτές αποκλείουν τις παράνομες δραστηριότητες τυχερών παιχνιδιών από τις εμπορικές επικοινωνίες αν και οι δραστηριότητες αυτές αποκλείονται ήδη εκ των πραγμάτων από τον όρο αυτό.

Τροπολογίες που επιβάλουν εκ νέου όρια αξίας ή απαγορεύσεις για τις προωθήσεις πωλήσεων που έχουν αποδειχθεί δυσανάλογα δεδομένων των προτεινομένων απαιτήσεων για πληροφορίες που τα αντικαθιστούσαν.

(Τροπολογίες 29 (πρώτο μέρος), 30 και 37)

Η τροπολογία 29 (πρώτο μέρος) που θα επέτρεπε τη διατήρηση των υφισταμένων γενικών ορίων αξίας για τις προσφορές. Η τροπολογία 30 που επιβάλει εκ νέου γενικές απαγορεύσεις για τις εκπτώσεις πριν από τις περιόδους εποχιακών εκπτώσεων.

Η τροπολογία 37 που παρεμπόδιζε δυσανάλογα τις εθνικές αστικές διαδικασίες.

Τροπολογίες που διαγράφουν πληροφορίες ή άλλες διατάξεις προσφυγής που είναι απαραίτητες για την αντικατάσταση των απαρχαιωμένων περιορισμών αξίας που καταργεί η πρόταση και οι οποίες θα μείωναν το επίπεδο προστασίας των καταναλωτών που προτείνει το κείμενο.

(Τροπολογίες 38, 41, 49, 50 και 54)

Η τροπολογία 38 που διαγράφει τη χρήση δωρεάν τηλεφωνικών γραμμών παροχής βοήθειας για καταγγελίες, όταν τις προσφέρει ο διαφημιστής. Η τροπολογία 41 που εξαιρεί τις μικρές εταιρείες από τις απαιτήσεις προσφυγής που δεν συνεπάγονται μεγάλο φόρτο. Η τροπολογία 49 που διαγράφει τις απαιτήσεις πληροφόρησης στις εμπορικές επικοινωνίες σχετικά με τις εκπτώσεις. Η τροπολογία 50 που διαγράφει την απαίτηση αναφοράς της προηγούμενης τιμής που ίσχυε πριν από την προσφορά της έκπτωσης. Η τροπολογία 54 που διαγράφει την απαίτηση να αναφέρεται στην εμπορική επικοινωνία μιας προώθησης πωλήσεων η αξία του δώρου ή της προσφοράς.

4. ΣΥΜΠΕΡΑΣΜΑ

Η Επιτροπή δέχθηκε 47 από τις 57 τροπολογίες που πρότεινε το Ευρωπαϊκό Κοινοβούλιο σε πρώτη ανάγνωση, εξ ολοκλήρου ή εν μέρει.

Σύμφωνε με το άρθρο 250 παράγραφος 2 της συνθήκης ΕΚ, η Επιτροπή τροποποιεί την αρχική της πρόταση, ενσωματώνοντας τις τροπολογίες αυτές.

2001/0227 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την προώθηση των πωλήσεων στην εσωτερική αγορά

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 95 παράγραφος 1,

την πρόταση της Επιτροπής [2],

[2] ΕΕ C [ ], [ ], σ. [ ].

τη γνώμη της Οικονομικής και Κοινωνικής Επιτροπής [3],

[3] ΕΕ C [ ], [ ], σ. [ ].

τη γνώμη της Επιτροπής των Περιφερειών [4],

[4] ΕΕ C [ ], [ ], σ. [ ].

Εκτιμώντας τα εξής:

(1) Σύμφωνα με το άρθρο 14 παράγραφος 2 της Συνθήκης, η εσωτερική αγορά αποτελεί μια περιοχή χωρίς εσωτερικά σύνορα, στην οποία διασφαλίζονται η ελεύθερη κυκλοφορία των αγαθών και των υπηρεσιών και η ελευθερία εγκατάστασης. Η ανάπτυξη της χρήσης και της εμπορικής επικοινωνίας της προώθησης των πωλήσεων εντός αυτής της περιοχής χωρίς εσωτερικά σύνορα είναι ζωτικής σημασίας για την προώθηση διασυνοριακών δραστηριοτήτων με την προϋπόθεση ότι θα λαμβάνονται μέτρα για να διασφαλιστεί υψηλό επίπεδο προστασίας των καταναλωτών καθώς και προστασίας των μικρομεσαίων επιχειρήσεων (ΜΜΕ).

(2) Η χρήση και η επικοινωνία προώθησης των πωλήσεων συμβάλλουν στη μεγέθυνση και την ανάπτυξη του συνόλου των επιχειρήσεων στην Κοινότητα. Είναι ιδιαίτερα σημαντικά εργαλεία για τις μικρές και μεσαίες επιχειρήσεις, οι οποίες βασίζονται σε τέτοιου είδους οικονομικά συμφέρουσες πρακτικές ως μέσα ανάπτυξης των διασυνοριακών τους δραστηριοτήτων. Επομένως, τέτοιες προωθήσεις πωλήσεων ενθαρρύνουν την ανταγωνιστικότητα στην ευρωπαϊκή οικονομία και, συνεπώς, επιτρέπουν στους καταναλωτές να επωφεληθούν από την ύπαρξη μεγαλύτερης δυνατότητας επιλογής και ανταγωνιστικών τιμών.

(3) Το κοινοτικό δίκαιο και τα χαρακτηριστικά της ευρωπαϊκής έννομης τάξης είναι ένα ζωτικής σημασίας εργαλείο ώστε να αποκτήσουν οι ευρωπαίοι πολίτες και επιχειρήσεις τη δυνατότητα να αξιοποιήσουν στο έπακρο, χωρίς να εμποδίζονται από την ύπαρξη των συνόρων, τις ευκαιρίες που προσφέρει η χρήση και η επικοινωνία των προωθήσεων πωλήσεων. Συνεπώς, ο παρών κανονισμός αποσκοπεί στη διασφάλιση ενός υψηλού επιπέδου νομικής ολοκλήρωσης στην επικράτεια της Κοινότητας, προκειμένου να δημιουργηθεί πραγματικά μία περιοχή χωρίς εσωτερικά σύνορα, αναφορικά με τη χρήση και την επικοινωνία της προώθησης των πωλήσεων και τη διασφάλιση υψηλού επιπέδου προστασίας των καταναλωτών.

(4) Η χρήση και η επικοινωνία προωθήσεων πωλήσεων εντός της Κοινότητας παρεμποδίζεται από πολυάριθμα συγκεκριμένα νομικά εμπόδια [5] στην ορθή λειτουργία της εσωτερικής αγοράς, τα οποία καθιστούν λιγότερο ελκυστική την άσκηση της ελευθερίας εγκατάστασης και της ελευθερίας παροχής υπηρεσιών. Τα εμπόδια αυτά απορρέουν από νομοθετικές παρεκκλίσεις και από την ανασφάλεια δικαίου ως προς το ποιοι εθνικοί κανόνες εφαρμόζονται στη χρήση και επικοινωνία των προωθήσεων πωλήσεων. Ένα σχετικά περιορισμένο σύνολο κανόνων για την προώθηση πωλήσεων δημιουργεί μια πληθώρα φραγμών στην εσωτερική αγορά, οι οποίοι επηρεάζουν ένα ευρύ φάσμα επιχειρήσεων. Η κατάργηση των εν λόγω φραγμών θα διευκολύνει την ελεύθερη κυκλοφορία αγαθών που συνδυάζονται με την προώθηση πωλήσεων.

[5] Πράσινη Βίβλος σχετικά με τις «Εμπορικές επικοινωνίες στην εσωτερική αγορά»: COM(96) 192 τελικό. 18.05.96.

(5) Ελλείψει ομοιόμορφων κανόνων σε κοινοτικό επίπεδο, οι φραγμοί στο διασυνοριακό εμπόριο αγαθών και υπηρεσιών ή την ελευθερία εγκατάστασης πιθανόν να είναι δικαιολογημένοι βάσει της νομολογίας του Δικαστηρίου, στο βαθμό που αποσκοπούν στην προστασία αναγνωρισμένων σκοπών δημοσίου δικαίου και είναι αναλογικοί προς τους σκοπούς αυτούς. Υπό το πρίσμα των στόχων της Κοινότητας, των διατάξεων, ιδίως των άρθρων 28, 43 και 49 της συνθήκης σχετικά με την ελεύθερη κυκλοφορία, του παράγωγου κοινοτικού δικαίου και σε συμφωνία με την πολιτική της Επιτροπής για τις εμπορικές επικοινωνίες [6], τέτοιου είδους εμπόδια μπορούν να εξαλειφθούν μόνο με τη θέσπιση ομοιομόρφων κανόνων σε κοινοτικό επίπεδο και με την ερμηνεία ορισμένων νομοθετικών εννοιών σε κοινοτικό επίπεδο στον απαραίτητο για την ορθή λειτουργία της εσωτερικής αγοράς βαθμό. Άλλοι περιορισμοί θεωρήθηκε ότι χρήζουν αντικατάστασης από λιγότερο περιοριστικά μέτρα. Οι λοιποί περιορισμοί, οι σχετιζόμενοι με τη χρήση και την επικοινωνία των προωθήσεων πωλήσεων, πρέπει να υποβληθούν στην αρχή της αμοιβαίας αναγνώρισης από τις εθνικές νομοθεσίες.

[6] «Τα πορίσματα της Πράσινης Βίβλου σχετικά με τις εμπορικές επικοινωνίες στην εσωτερική αγορά». Ανακοίνωση της Επιτροπής. COM(1998) 121 τελικό. 04.03.1998.

(6) Δεδομένης της ιδιάζουσας φύσης των προβλημάτων που θα αντιμετωπιστούν, και ειδικότερα της ανάγκης στοχοθετημένης αντιμετώπισης ενός πολύ μικρού αριθμού ζητημάτων, τα οποία επηρεάζουν ένα ευρύ φάσμα υπηρεσιών, είναι απαραίτητο να θεσπιστούν μέσω κανονισμού ορισμένες ακριβείς, άνευ όρων και ομοιόμορφες απαιτήσεις σε κοινοτικό επίπεδο. Η χρήση ενός κανονισμού ενισχύει την ασφάλεια δικαίου, ειδικά για τους πελάτες και για τις μικρομεσαίες επιχειρήσεις.

(7) Ο παρών κανονισμός καλύπτει τις προωθήσεις πωλήσεων που έχουν «προσωρινό» χαρακτήρα σε αντίθεση, για παράδειγμα, με τις μακροπρόθεσμες μειώσεις τιμών. Το πεδίο κάλυψής του περιλαμβάνει τα προγράμματα διατήρησης των πελατών και τα προγράμματα αεροπορικών μιλίων.

(8) Ο παρών κανονισμός δεν καλύπτει ούτε επηρεάζει τους εθνικούς κανόνες που ορίζουν τους όρους για εποχιακές εκπτώσεις, εκποιήσεις ή εκπτώσεις λόγω παύσης της δραστηριότητας εφόσον οι κανόνες αυτοί περιορίζουν την προσφορά εκπτώσεων.

(9) Ο παρών κανονισμός καλύπτει διαφημιστικούς διαγωνισμούς ή διαφημιστικά παιχνίδια που έχουν στόχο την ενθάρρυνση της πώλησης αγαθών ή υπηρεσιών, εκτός από τα τυχερά παιχνίδια, και όπου οι πληρωμές, αν υπάρχουν, εξυπηρετούν μόνο την απόκτηση των προωθούμενων αγαθών ή υπηρεσιών. Αυτό αποκλείει από το πεδίο εφαρμογής δραστηριότητες όπως τα τυχερά παιχνίδια στα οποία ο παίκτης στοιχηματίζει νομισματική αξία, συμπεριλαμβανομένων των λαχείων και των στοιχημάτων.

(10) Ο παρών κανονισμός ισχύει με την επιφύλαξη της κοινοτικής και της εθνικής νομοθεσίας περί ανταγωνισμού, που περιέχει συγκεκριμένες διατάξεις σχετικά με τον Τύπο.

(11) Αντιμετωπίζοντας μόνον αυτά τα συγκεκριμένα ζητήματα τα οποία δημιουργούν προβλήματα για την εσωτερική αγορά, ο παρών κανονισμός είναι καθ' όλα συνεπής προς την ανάγκη σεβασμού της αρχής της επικουρικότητας όπως αυτή διατυπώνεται στο άρθρο 5 της Συνθήκης. Πιο συγκεκριμένα, ο ορισμός του τι περιλαμβάνεται σε ένα βιβλίο ή συνδέεται με αυτό, για τους σκοπούς του παρόντος κανονισμού, έχει επικουρικό χαρακτήρα. Σύμφωνα με την αρχή της αναλογικότητας και την πολιτική της Επιτροπής σχετικά με τις εμπορικές επικοινωνίες, η οποία καθ' όλη τη διάρκεια των εργασιών της ομάδας εμπειρογνωμόνων σχετικά με τις εμπορικές επικοινωνίες προσπάθησε να εφαρμόσει την αρχή αυτή με το διαφανέστερο και ακριβέστερο δυνατό τρόπο, τα μέτρα που περιλαμβάνονται στον παρόντα κανονισμό είναι αυστηρά περιορισμένα στο ελάχιστο που απαιτείται για να επιτευχθεί η ορθή λειτουργία της εσωτερικής αγοράς. Όπου είναι απαραίτητη η δράση σε κοινοτικό επίπεδο, και προκειμένου να εγγυηθεί την ύπαρξη μιας περιοχής χωρίς εσωτερικά σύνορα αναφορικά με τις προωθήσεις πωλήσεων, ο κανονισμός πρέπει να διασφαλίσει υψηλό επίπεδο προστασίας των σκοπών γενικού συμφέροντος, ιδιαίτερα της προστασίας των ανηλίκων, του καταναλωτή και, στο ίδιο πλαίσιο, της καλής συναλλακτικής συμπεριφοράς και της προστασίας της δημόσιας υγείας

(12) Ο παρών κανονισμός δεν επηρεάζει το κοινοτικό «κεκτημένο», που εφαρμόζεται στη χρήση και επικοινωνία προωθήσεων πωλήσεων, και το οποίο περιλαμβάνει, ειδικότερα, την οδηγία 84/450/EOK του Συμβουλίου σχετικά με την παραπλανητική διαφήμιση και τη συγκριτική διαφήμιση [7], την οδηγία 89/552/EOK του Συμβουλίου σχετικά με την άσκηση τηλεοπτικών δραστηριοτήτων [8], την οδηγία 92/59/EOK του Συμβουλίου για την γενική ασφάλεια των προϊόντων [9], την οδηγία 95/46/EK του Ευρωπαϊκού Κοινοβουλίου και του Συμβουλίου για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και την ελεύθερη κυκλοφορία αυτών των δεδομένων [10], την οδηγία 97/66/EK του Ευρωπαϊκού Κοινοβουλίου και του Συμβουλίου για την προστασία των δεδομένων προσωπικού χαρακτήρα και την προστασία της ιδιωτικής ζωής στον τομέα των τηλεπικοινωνιών [11], την οδηγία 98/6/EK του Ευρωπαϊκού Κοινοβουλίου και του Συμβουλίου περί προστασίας των καταναλωτών όσον αφορά την αναγραφή των τιμών των προϊόντων που προσφέρονται στους καταναλωτές [12], την οδηγία 98/27/EK του Ευρωπαϊκού Κοινοβουλίου και του Συμβουλίου περί των αγωγών παραλείψεως στον τομέα της προστασίας των συμφερόντων των καταναλωτών [13], την οδηγία 92/28/EOK του Συμβουλίου για τη διαφήμιση των φαρμάκων που προορίζονται για ανθρώπους [14], την οδηγία 1999/44/EK του Ευρωπαϊκού Κοινοβουλίου και του Συμβουλίου σχετικά με ορισμένες πτυχές της πώλησης και των εγγυήσεων καταναλωτικών αγαθών [15], τη σύσταση του Συμβουλίου «Κατανάλωση αλκοόλ από παιδιά και εφήβους» [16] και την οδηγία 2000/31/EK του Ευρωπαϊκού Κοινοβουλίου και του Συμβουλίου σχετικά με το ηλεκτρονικό εμπόριο [17].

[7] ΕΕ L 250, 19.9.1984, σ.17. Οδηγία όπως τροποποιήθηκε από την οδηγία 97/55/EK του Ευρωπαϊκού Κοινοβουλίου και του Συμβουλίου (ΕΕ L 290, 23.10.1997,σ.18).

[8] ΕΕ L 298, 17.10.1989, σ. 23. Οδηγία όπως τροποποιήθηκε από την οδηγία 97/36/EK. (ΕΕ L 202, 30.7.1997, σ. 60).

[9] ΕΕ L 228, 11.8.1992, σ. 24.

[10] ΕΕ L 281, 23.11.1995, σ. 31.

[11] ΕΕ L 24, 30.1.1998, σ. 1.

[12] ΕΕ L 80, 18.3.1998, σ. 27.

[13] ΕΕ L 166, 11.6.1998, σ. 51. Οδηγία όπως τροποποιήθηκε από την οδηγία 2000/31/EK (ΕΕ L 178, 17.2.2000, σ.1).

[14] ΕΕ L 113, 30.4.1992,.σ. 13.

[15] ΕΕ L 171, 7.7.1999, σ. 12.

[16] COM (2000) 736 τελικό.

[17] ΕΕ L 178, 17.7.2000, σ.1.

(13) Προς το σκοπό της εφαρμογής του, ο παρών κανονισμός συνδέεται στενά με την οδηγία 84/450/EOK του Συμβουλίου. η μη συμμόρφωση με τις απαιτήσεις πληροφόρησης που απορρέουν από τον παρόντα κανονισμό θα θεωρηθεί παραβίαση της απαγόρευσης παραπλανητικής διαφήμισης που θεσπίζεται από την οδηγία 84/450/EOK του Συμβουλίου.

(14) Ο παρών κανονισμός προβλέπει υψηλό επίπεδο προστασίας του καταναλωτή προκειμένου να ενισχύσει την πίστη και την εμπιστοσύνη στην εσωτερική αγορά, θέτοντας έναν αριθμό λεπτομερειακών απαιτήσεων πληροφόρησης. Οι διατάξεις αυτές διασφαλίζουν ότι οι εμπορικές επικοινωνίες οι σχετικές με τις προωθήσεις πωλήσεων είναι διαφανείς και ότι οποιοσδήποτε ενδιαφέρεται για μια ανακοινωθείσα προώθηση πωλήσεων θα έχει τη δυνατότητα εύκολης πρόσβασης σε όλες τις σχετικές πληροφορίες που ανακοινώθηκαν σε εκείνη την επικοινωνία. Ενόψει της ανάγκης προστασίας των ανηλίκων και της δημόσιας υγείας, ο κανονισμός καθιστά επίσης τη χρήση και την επικοινωνία των προωθήσεων πωλήσεων υποκείμενη σε έναν αριθμό εναρμονισμένων στοχοθετημένων απαγορεύσεων και επακριβών περιορισμών.

(15) Η απαίτηση που δεν επιτρέπει στα κράτη μέλη να επιβάλλουν απαγορεύσεις σχετικά με τη χρήση ή εμπορική επικοινωνία μιας προώθησης πωλήσεων μπορεί να εφαρμόζεται μόνο για τις απαγορεύσεις που αφορούν γενικά τις δραστηριότητες προώθησης πωλήσεων.

(16) Ο παρών κανονισμός δεν ισχύει όσον αφορά περιορισμούς εκ μέρους των κρατών μελών σχετικά με την χρήση και την εμπορική επικοινωνία προωθήσεων πωλήσεων για την εμπορία φαρμακευτικών προϊόντων, ασχέτως του αν αυτά χορηγούνται με ή χωρίς ιατρική συνταγή.

(17) Η αυξημένη προστασία που παρέχει ο κανονισμός με τη θέσπιση αυτών των ομοιόμορφων κανόνων επιτρέπει την κατάργηση ορισμένων εθνικών απαγορεύσεων ή περιορισμών. Η κατάργηση αυτή είναι απαραίτητη για την εξάλειψη των φραγμών στην εγκατάσταση και εξαγωγή υπηρεσιών, όπως επίσης και των σημαντικών στρεβλώσεων του ανταγωνισμού που προκαλούν. Οι άλλοι διασυνοριακοί φραγμοί στη χρήση και επικοινωνία των προωθήσεων πωλήσεων υπόκεινται στην εφαρμογή της αρχής της αμοιβαίας αναγνώρισης της εθνικής νομοθεσίας. Σε εθνικό επίπεδο, οι απαιτήσεις που υπόκεινται σε αμοιβαία αναγνώριση καλύπτουν μόνον αυτές που έχουν σχέση με τη χρήση προωθήσεων πωλήσεων ή σχετικών αναφορών σε εμπορικές επικοινωνίες και όχι τις γενικές απαιτήσεις σχετικά με τη διαφήμιση, όπως αυτές που αφορούν την υγεία και την ηθική, ή τη διαφήμιση ορισμένων προϊόντων ή υπηρεσιών, ούτε τις απαιτήσεις σχετικά με άλλες εμπορικές πρακτικές.

(18) Ο παρών κανονισμός, προκειμένου να προστατεύσει τη σωματική υγεία των παιδιών και συνεπής προς την οδηγία 92/59/EOK, απαγορεύει στους διαφημιστές να παρέχουν δώρα ή προσφορές με την αποστολή διαφημιστικών προϊόντων ή την παροχή υπηρεσιών σε παιδιά χωρίς εξακριβώσιμη προηγούμενη συναίνεση εκτός αν διασφαλίσουν ότι τα προϊόντα που απεστάλησαν ή οι παρασχεθείσες υπηρεσίες δεν είναι τέτοια ώστε να μπορούν να βλάψουν την υγεία των παιδιών.

(19) Ενόψει της αναγνωρισμένης ανάγκης πρόληψης, για λόγους δημόσιας υγείας, της παρότρυνσης παιδιών και εφήβων στην κατανάλωση αλκοολούχων ποτών, και δεδομένου του σκοπού των προωθήσεων πωλήσεων, ο οποίος είναι η ενθάρρυνση της κατανάλωσης των προωθούμενων προϊόντων και υπηρεσιών, ο παρών κανονισμός απαγορεύει την προσφορά σε ανηλίκους δωρεάν αλκοολούχων ποτών ως διαφημιστικών δώρων.

(20) Οι εμπορικές επικοινωνίες προώθησης των πωλήσεων για προϊόντα καπνού, καθώς και οι σχετικοί περιορισμοί εξετάζονται στην πρόταση οδηγίας όσον αφορά τη διαφήμιση και τη χορηγία υπέρ των προϊόντων καπνού [18].

[18] COM (2001) 283 τελικό.

(21) Ο παρών κανονισμός επιβάλλει έναν αριθμό υποχρεώσεων στους διαφημιστές για να διασφαλίσει ότι, σε περίπτωση που αυτοί παραβιάσουν τις υποχρεώσεις τις σχετικές με τη χρήση και την επικοινωνία προωθήσεων πωλήσεων, οι καταγγέλλοντες θα έχουν τη δυνατότητα να εντοπίσουν το διαφημιστή και να έχουν εύκολη πρόσβαση σε εσωτερικά συστήματα μέσων προσφυγής. Οι διατάξεις του παρόντος κανονισμού θα ενθαρρύνουν επίσης την καλή συναλλακτική πρακτική στον τομέα των εσωτερικών συστημάτων καταγγελιών πελατών και θα προωθήσουν και θα διευκολύνουν την πρόσβαση σε προσιτά, από οικονομική άποψη, συστήματα εξωδικαστικής προσφυγής.

(22) Οι καταγγέλλοντες μπορούν επίσης να χρησιμοποιήσουν άλλους εξωδικαστικούς μηχανισμούς (διαιτησία, διαμεσολάβηση) για την επίλυση διαφορών, σύμφωνα με τις διευθετήσεις αυτορρύθμισης που εφαρμόζονται στο διαφημιστικό τομέα και με βάση, για παράδειγμα, τις μεθόδους εργασίας που θα οριστούν κατά το πιλοτικό στάδιο του Ευρωπαϊκού Εξωδικαστικού Δικτύου (EEJ-Net).

(23) Για τους σκοπούς της επίτευξης της εσωτερικής αγοράς εμπορικών επικοινωνιών, της οποίας πρώτο βήμα είναι ο παρών κανονισμός, οι εργασίες της ομάδας εμπειρογνωμόνων για τις εμπορικές επικοινωνίες θα επιταχυνθούν στους άλλους τομείς τους οποίους η Επιτροπή έχει αναγνωρίσει ως τομείς προτεραιότητας στην ανακοίνωσή της του 1998.

(24) Το παρόν μέσο επιδεικνύει με ποιον τρόπο μπορεί να επιτευχθεί η στοχοθετημένη και πλήρης εναρμόνιση με βάση έναν κανονισμό που προσφέρει πλήρη νομική ασφάλεια. Σύμφωνα με το στόχο της επίτευξης καλύτερης κανονιστικής ρύθμισης, η εναρμόνιση στον τομέα αυτό πρέπει να είναι στοχοθετημένη ώστε να μπορούν να χρησιμοποιηθούν κανονισμοί και όχι οδηγίες για τη μεγιστοποίηση των οφελών της εσωτερικής αγοράς για τους ευρωπαίους πολίτες.

(25) Ούτε οι καταναλωτές ούτε οι επιχειρήσεις βοηθούνται με την απαίτηση υπερβολικής πληροφόρησης στις προωθήσεις πωλήσεων.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Σκοπός

Ο παρών κανονισμός θεσπίζει κανόνες σχετικά με τη χρήση και την εμπορική επικοινωνία των προωθήσεων πωλήσεων προκειμένου να διασφαλίσει την ορθή λειτουργία της εσωτερικής αγοράς και υψηλό επίπεδο προστασίας των καταναλωτών.

Άρθρο 2

Ορισμοί

Για τους σκοπούς του παρόντος κανονισμού:

(α) ως «εμπορική επικοινωνία» ως «εμπορική επικοινωνία» νοείται κάθε μορφή επικοινωνίας που αποσκοπεί στην προώθηση, άμεσα ή έμμεσα, αγαθών, υπηρεσιών ή της εικόνας μιας εταιρείας, ενός οργανισμού ή ενός ατόμου που ασκεί εμπορική, βιομηχανική ή βιοτεχνική δραστηριότητα ή νομοθετικώς κατοχυρωμένο επάγγελμα. Δεν συνιστούν εμπορική επικοινωνία:

- τα στοιχεία που επιτρέπουν την άμεση πρόσβαση στη δραστηριότητα της εταιρείας, του οργανισμού ή του προσώπου, ιδίως το όνομα τομέα ή η διεύθυνση ηλεκτρονικού ταχυδρομείου, και

- οι επικοινωνίες που αφορούν αγαθά, υπηρεσίες ή την εικόνα της εταιρείας, του οργανισμού ή του ατόμου, οι οποίες πραγματοποιούνται κατά τρόπο ανεξάρτητο από τη θέλησή τους, ιδιαίτερα όταν αυτό γίνεται χωρίς οικονομικό αντάλλαγμα.

(β) ως «προώθηση πωλήσεων» νοείται η παροχή μιας έκπτωσης, ενός δώρου, μιας προσφοράς ή μιας ευκαιρίας συμμετοχής σ' ένα διαφημιστικό διαγωνισμό ή παιχνίδι,

(γ) ως «διαφημιστής» νοείται ο χρήστης μιας προώθησης πωλήσεων, ήτοι μια εταιρεία, ένας οργανισμός ή ένα άτομο από τον οποίο ή για λογαριασμό του οποίου αναλαμβάνεται η προώθηση πωλήσεων,

(δ) ως «πελάτης» νοείται μια εταιρεία, οργανισμός ή άτομο που αγοράζει το αγαθό ή την υπηρεσία που προωθούνται από το διαφημιστή.

(ε) ως «έκπτωση» νοείται η προσωρινή παροχή:

- μείωσης της τιμής.

- πρόσθετης ποσότητας του ιδίου αγορασθέντος αγαθού ή υπηρεσίας, η οποία προσφέρεται στον αγοραστή χωρίς πρόσθετη οικονομική επιβάρυνση.

- ενός εκπτωτικού κουπονιού ή δελτίου το οποίο δίνει στον αγοραστή αγαθού ή υπηρεσίας το δικαίωμα μείωσης της τιμής του ιδίου αγαθού ή υπηρεσίας σε επόμενη αγορά.

στ) ως «δώρο» νοείται η προσωρινή πρόταση δωρεάν παροχής αγαθού ή υπηρεσίας ανεξάρτητα από οποιαδήποτε υποχρέωση αγοράς.

(ζ) ως «προσφορά» νοείται η προσωρινή πρόταση παροχής αγαθού ή υπηρεσίας ενός είδους το οποίο δεν είναι όμοιο με το αγαθό ή την υπηρεσία προς αγορά.

(η) ως «διαφημιστικός διαγωνισμός» νοείται η προσωρινή προσφορά συμμετοχής σ' ένα διαγωνισμό, που μπορεί να υπόκειται στην υποχρέωση προηγούμενης αγοράς αγαθού ή υπηρεσίας, ο δε νικητής του διαγωνισμού καθορίζεται κυρίως βάσει ικανοτήτων.

(θ) ως «διαφημιστικό παιχνίδι» νοείται προσωρινή προσφορά συμμετοχής σ' ένα παιχνίδι, στο οποίο ο νικητής καθορίζεται κυρίως από την τύχη και δεν απαιτείται καμία χρηματική επιβάρυνση προκειμένου να συμμετάσχει κανείς, η δε συμμετοχή δεν υπόκειται σε υποχρέωση προγενέστερης αγοράς ή παραγγελίας παροχής υπηρεσιών. Τα εν λόγω διαφημιστικά παιχνίδια δεν περιλαμβάνουν δραστηριότητες όπως τα τυχερά παιχνίδια στα οποία ο παίκτης στοιχηματίζει νομισματική αξία, συμπεριλαμβανομένων των λαχείων και των στοιχημάτων.

(ι) ως «παιδί» νοείται άτομο ηλικίας κάτω των 14 ετών, εκτός αν ισχύουν διαφορετικά όρια ηλικίας για την πώληση συγκεκριμένων προϊόντων.

(κ) ως «αλκοολούχα ποτά» νοούνται τα αλκοολούχα ποτά υπό την έννοια των άρθρων 2, 8, 12, 17 και 19 της οδηγίας 92/83/EOK.

(λ) ως «γενική απαγόρευση της χρήσης ή εμπορικής επικοινωνίας μιας προώθησης πωλήσεων» νοείται η απαγόρευση που δεν αφορά ειδικά ένα συγκεκριμένο είδος προωθούμενου αγαθού ή υπηρεσίας.

(μ) ως «μη δημόσια κανονιστική αρχή» νοείται ένας οργανισμός ή ένωση που δεν διέπεται από το δημόσιο δίκαιο και ασκεί τη νομική του αυτονομία προκειμένου να ρυθμίζει συλλογικά τις οικονομικές δραστηριότητες. και

(ν) ως «πώληση σε τιμή κάτω του κόστους» νοείται μια έκπτωση που συνίσταται στην πώληση ενός προϊόντος ή υπηρεσίας από έναν λιανοπωλητή κάτω της καθαρής τιμολογιακής τιμής του λιανοπωλητή, συμπεριλαμβανομένων των εξόδων μεταφοράς, ασφάλισης και άλλων εξόδων παράδοσης και των φόρων.

Άρθρο 3

Η χρήση και η επικοινωνία προώθησης πωλήσεων

1. Τα κράτη μέλη ή οι μη δημόσιες κανονιστικές αρχές δεν θα επιβάλλουν:

- γενικές απαγορεύσεις στη χρήση ή την εμπορική επικοινωνία μιας προώθησης πωλήσεων εκτός αν αυτό απαιτείται από το κοινοτικό δίκαιο.

- περιορισμούς επί της αξίας μιας προώθησης πωλήσεων εκτός από την περίπτωση των εκπτώσεων σε διατιμημένα προϊόντα και των πωλήσεων κάτω του κόστους.

- απαγορεύσεις επί εκπτώσεων πριν από την περίοδο εποχιακών εκπτώσεων. ή

- απαίτηση απόκτησης προηγούμενης άδειας ή οποιεσδήποτε άλλες απαιτήσεις ισοδυνάμου αποτελέσματος, για τη χρήση ή την εμπορική επικοινωνία προώθησης πωλήσεων.

2. Τα κράτη μέλη ή οι μη δημόσιες κανονιστικές αρχές δεν θα περιορίζουν ούτε την ελευθερία παροχής υπηρεσιών ούτε την ελεύθερη κυκλοφορία αγαθών που ευνοούνται από τη χρήση της προώθησης πωλήσεων επικαλούμενα τη χρήση της προώθησης των πωλήσεων και την αναφορά της σε εμπορικές επικοινωνίες. η κοινοτική και η εθνική νομοθεσία περί ανταγωνισμού παραμένει ανεπηρέαστη.

3. Το παρόν άρθρο ισχύει με την επιφύλαξη των εθνικών διατάξεων που διέπουν τις πωλήσεις ή τις μεταπωλήσεις κάτω του κόστους.

Άρθρο 4

Πληροφορίες που πρέπει να παρέχονται σε σχέση με την προώθηση πωλήσεων

Εκτός από τις λοιπές απαιτήσεις πληροφόρησης που απορρέουν από το κοινοτικό δίκαιο, ο διαφημιστής διασφαλίζει ότι η εμπορική επικοινωνία της προώθησης πωλήσεων συμμορφώνεται προς τις απαιτήσεις που περιέχονται στο παράρτημα του παρόντος κανονισμού. Όλες οι απαιτήσεις πληροφόρησης που περιέχονται στο παράρτημα θα παρέχονται κατά τρόπο σαφή και ευκρινή. Οι πληροφορίες τις οποίες ο διαφημιστής πρέπει να θέσει στη διάθεση του πελάτη κατόπιν αιτήσεώς του πρέπει να διατίθενται με την έναρξη της αντίστοιχης προώθησης πωλήσεων.

Άρθρο 5

Προστασία των παιδιών και των εφήβων

1. Όταν ένας διαφημιστής προβαίνει σε προώθηση πωλήσεων, δεν θα συλλέγει προσωπικά δεδομένα από παιδιά χωρίς την εξακριβώσιμη συναίνεση του νόμιμου κηδεμόνα των παιδιών αυτών, εκτός από τις περιπτώσεις όπου είναι απαραίτητο να ερωτηθεί ένα παιδί για τα στοιχεία του νόμιμου κηδεμόνα του, με σκοπό να επιδιωχθεί η συναίνεσή του.

2. Απαγορεύεται στο διαφημιστή, σύμφωνα με τη γενική νομοθεσία περί ασφαλείας των προϊόντων, να παρέχει άμεσα σε παιδί δώρο ή προσφορά ή υπηρεσία που είναι τέτοια ώστε να μπορούν να βλάψουν με οποιοδήποτε τρόπο την υγεία του.

3. Απαγορεύεται στο διαφημιστή να παρέχει δώρο που συνίσταται σε προϊόν η πώληση του οποίου απαγορεύεται σε ανηλίκους, ιδίως αλκοολούχο ποτό σε άτομα ηλικίας κάτω των 18 ετών.

Άρθρο 6

Μέσα προσφυγής

1. Ο διαφημιστής υποχρεούται, όταν του ζητηθεί από δικαστήριο ή διοικητική αρχή, να παράσχει αποδεικτικά στοιχεία ως προς την ακρίβεια των πληροφοριών που αναφέρονται στο άρθρο 4.

2. Ο διαφημιστής υποχρεούται να παρέχει, χωρίς οικονομική επιβάρυνση, μια διεύθυνση στην οποία μπορεί να κανείς να υποβάλει καταγγελίες. Όταν ένας διαφημιστής παρέχει υπηρεσία συμβουλών μέσω τηλεφώνου ή ηλεκτρονικού ταχυδρομείου σε συνδυασμό με προώθηση πωλήσεων, υποχρεούται να διασφαλίσει ότι αυτή παρέχεται χωρίς οικονομική επιβάρυνση και ότι έχουν διατεθεί επαρκείς πόροι για τη λειτουργία της.

3. Ο διαφημιστής υποχρεούται να απαντήσει σε μία αρχική καταγγελία σχετικά με προώθηση πωλήσεων εντός τεσσάρων εβδομάδων αφότου την έλαβε. Η αρχική καταγγελία και η απάντηση σε αυτή πρέπει να διατυπώνονται εγγράφως. Έγγραφη θεωρείται και η απάντηση με ηλεκτρονικά μέσα. Η απάντηση πρέπει να διατυπώνεται στη γλώσσα επικοινωνίας της προώθησης πωλήσεων.

4. Σε περίπτωση εξωδικαστικής επίλυσης διαφορών θα ισχύει η εθνική νομοθεσία. Αν η προώθηση πωλήσεων πραγματοποιείται από άλλο κράτος μέλος, ο διαφημιστής υποχρεούται να δηλώσει στο πλαίσιο ποιας εθνικής νομοθεσίας προσφέρονται οι προωθήσεις πωλήσεων.

Άρθρο 7

Ρήτρα αναθεώρησης

Το αργότερο * [δύο έτη από την έναρξη της ισχύος του παρόντος κανονισμού], η Επιτροπή υποβάλει στο Ευρωπαϊκό Κοινοβούλιο και στο Συμβούλιο αναλυτική έκθεση αξιολόγησης αντικτύπου σχετικά με την εφαρμογή του παρόντος κανονισμού, συνοδευόμενη, ενδεχομένως, από πρόταση για την αναθεώρησή του.

Η έκθεση αυτή θα περιλαμβάνει αξιολόγηση του αντικτύπου της νομοθεσίας για τις προωθήσεις πωλήσεων τόσο στους καταναλωτές όσο και στις επιχειρήσεις στην Ευρωπαϊκή Κοινότητα.

Η έκθεση θα περιέχει επίσης λεπτομερή αξιολόγηση των αποτελεσμάτων, για την εσωτερική αγορά, των διαφορετικών εθνικών απαγορεύσεων των πωλήσεων κάτω του κόστους καθώς και μια αξιολόγηση του αντικτύπου της δυνητικής ελευθέρωσης αυτών των πωλήσεων.

Άρθρο 8

Ο παρών κανονισμός αρχίζει να ισχύει την 1η Ιανουαρίου 2005.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, []

Για το Ευρωπαϊκό Κοινοβούλιο

Ο Πρόεδρος

[]

Για το Συμβούλιο

Ο Πρόεδρος

[]

ΠΑΡΑΡΤΗΜΑ

Πληροφορίες που πρέπει να παρέχονται σε σχέση με τη χρήση και

την εμπορική επικοινωνία προωθήσεων πωλήσεων

1. Για κάθε ειδους προωθηση πωλησεων

1.1. Πληροφορίες που πρέπει να παρέχονται στην εμπορική επικοινωνία:

- η τιμή (συμπεριλαμβανομένων των φόρων) του προωθούμενου αγαθού ή υπηρεσίας και όλα τα πρόσθετα έξοδα τα σχετικά με τον ναύλο, την παράδοση ή την ταχυδρομική αποστολή.

- το όνομα και η διεύθυνση του διαφημιστή.

- η διάρκεια της προσφοράς, συμπεριλαμβανομένης της ημερομηνίας έναρξης και είτε της ημερομηνίας λήξης είτε του διαθέσιμου αποθέματος.

- επί προσφορών υπό όρους, ένδειξη του σημείου όπου μπορούν να βρεθούν οι όροι αυτοί ή άλλη σχετική πληροφορία. και

- ένδειξη του τρόπου με τον οποίο μπορούν να βρεθούν οι όροι και προϋποθέσεις που διέπουν την προώθηση πωλήσεων.

2. Εκπτωσεις

2.1. Πληροφορίες που πρέπει να παρέχονται στην εμπορική επικοινωνία:

- το ακριβές ποσό της έκπτωσης είτε ως ποσοστό είτε ως τιμή μονάδας. και

- αναφορά ότι η πώληση γίνεται σε τιμή κάτω του κόστους.

2.2. Πληροφορίες που πρέπει να παρέχονται, κατόπιν αιτήσεως, ανεξάρτητα από την αγορά του προωθούμενου προϊόντος ή της υπηρεσίας:

- όλοι οι όροι και οι περιορισμοί στους οποίους υπόκειται η έκπτωση. και

- η προηγούμενη τιμή του προωθούμενου αγαθού ή της υπηρεσίας και το χρονικό διάστημα (συμπεριλαμβανομένων των ημερομηνιών) για το οποίο ίσχυσε αυτή. και

- όταν το εν λόγω αγαθό ή υπηρεσία προηγουμένως ήταν ομαδοποιημένο ή/και προσφερόταν σε μορφή που εμποδίζει την άμεση σύγκριση τιμών με τη διαφημιστική προσφορά, τη βάση αξιολόγησης της τιμής πριν από την έκπτωση.

2.3. Πληροφορίες που πρέπει να διατίθενται για το εκπτωτικό κουπόνι ή δελτίο:

- Η αξία ανταλλαγής του εκπτωτικού κουπονιού ή του δελτίου, που μπορεί να είναι αγαθό ή υπηρεσία ή, όταν το εκπτωτικό κουπόνι ή το δελτίο μπορεί να ανταλλαγεί έναντι χρημάτων, η χρηματική του αξία.

- τυχόν περιορισμοί στη χρήση του, συμπεριλαμβανομένης της ημερομηνίας λήξεώς του. και

- τα αγαθά ή οι υπηρεσίες έναντι των οποίων μπορεί να ανταλλαγεί.

3. Δωρα και Προσφορεσ

3.1. Πληροφορίες που πρέπει να παρέχονται στην εμπορική επικοινωνία:

- η πραγματική αξία του δώρου ή της προσφοράς. και

- τυχόν έξοδα σχετικά με την απόκτηση του δώρου ή της προσφοράς.

3.2. Πληροφορίες που πρέπει να παρέχονται, κατόπιν αιτήσεως, ανεξάρτητα από την αγορά του προωθούμενου προϊόντος ή υπηρεσίας:

- τυχόν όροι ή περιορισμοί στους οποίους υπόκειται το δώρο ή η προσφορά.

4. Διαφημιστικοι διαγωνισμοι και διαφημιστικα παιχνιδια

4.1. Πληροφορίες που πρέπει να παρέχονται στην εμπορική επικοινωνία:

- η εμπορική αξία και η φύση του βραβείου.

- η προθεσμία υποβολής των αιτήσεων συμμετοχής.

- τυχόν γεωγραφικοί ή προσωπικοί περιορισμοί όπως τόπος διαμονής ή ηλικία.

- η ανάγκη λήψης άδειας συμμετοχής στο διαγωνισμό από ενήλικο ή εργοδότη.

- τυχόν σχετικά έξοδα συμμετοχής στο διαφημιστικό διαγωνισμό ή παιχνίδι, εκτός της αγοράς του προωθούμενου αγαθού ή υπηρεσίας. και

- σε περίπτωση διαφημιστικού παιχνιδιού, επαρκείς πληροφορίες ώστε οποιοσδήποτε συμμετέχων στην προώθηση να είναι σε θέση να κατανοήσει τις πιθανότητες επιτυχίας.

4.2. Πληροφορίες που πρέπει να παρέχονται, κατόπιν αιτήσεως, ανεξάρτητα από την αγορά του προωθούμενου προϊόντος ή υπηρεσίας:

- τυχόν όροι εφαρμοστέοι επί του διαφημιστικού διαγωνισμού ή παιχνιδιού συμπεριλαμβανομένων και τυχόν περιορισμών στις συμμετοχές ή στα βραβεία.

- ο αριθμός των βραβείων που θα διανεμηθούν και ο αριθμός των βραβείων όλων των ειδών, αν προσφέρονται περισσότερα από ένα είδη βραβείων.

οι κανόνες που ορίζουν ποιος έχει δικαίωμα συμμετοχής και την απονομή των βραβείων.- τα κριτήρια αξιολόγησης των συμμετοχών.

- η διαδικασία επιλογής για την απονομή των βραβείων και, όταν η επιλογή γίνεται από κριτική επιτροπή, η σύνθεση αυτής.

- η ημερομηνία ανακοίνωσης των αποτελεσμάτων και ο τρόπος με τον οποίο θα ανακοινωθούν.

- τα μέσα παράδοσης ή παραλαβής των βραβείων και τα τυχόν συναφή έξοδα.

- η χρονική περίοδος κατά την οποία πρέπει να γίνει η παραλαβή των βραβείων.

- τυχόν πρόθεση χρησιμοποίησης των ονομάτων των νικητών σε μεταγενέστερες διαφημίσεις και σχετικοί όροι. και

- λεπτομέρειες σχετικά με τις συμμετοχές που κέρδισαν βραβεία, εφόσον συμφωνούν οι νικητές και βάσει των κανόνων για την προστασία προσωπικών δεδομένων.